14/12/2021 | Administración Autonómica
Xunta de Galicia
Consellería de Emprego e Igualdade
Xefatura Territorial da Coruña
Servizo de Emprego e Economía Social
Resolución do 3 de decembro de 2021 para inscribir e publicar a modificación do convenio colectivo do Consello de Contas de Galicia

Expediente: 15/01/0130/2021 Código de Convenio número 15003592012000 O 14 de outubro do 2021, presentouse polo REGCON a solicitude para tramitar a modificación do convenio colectivo do Consello de Contas de Galicia. O 8 de novembro do 2021, persoal desta xefatura territorial emitiu a comunicación de subsanación para emendar/aclarar unha serie de aspectos da documentación presentada. O 30 de novembro do 2021, respondeuse á dita comunicación, coa achega dunha serie de documentos. A tramitación deste procedemento regúlase no artigo 90 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do Estatuto dos Traballadores (BOE núm.255, do 24 de outubro de 2015), no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2012) e na Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm.222, do 18 de novembro) modificada pola Orde do 14 de marzo (DOG núm.60 de 26 de marzo de 2013). A persoa titular desta xefatura territorial é a competente para resolver a inscrición da modificación do convenio colectivo de referencia e para dispoñer a súa publicación segundo o disposto no Decreto 130/2020, do 17 de setembro, polo que se fixa a estrutura orgánica das vicepresidencias e das consellerías da Xunta de Galicia (DOG núm.190, do 18 de setembro de 2020) e no seu artigo 57, en consonancia co artigo 28 do Decreto 215/2020, do 3 de decembro, polo que se establece a estrutura orgánica da Consellería de Emprego e Igualdade (DOG núm.253, de 17 de decembro de 2020). Á vista do anterior, procede inscribir e publicar a nova redacción que se dá ao convenio colectivo do Consello de Contas de Galicia, pola que se inclúe un novo apartado ao seu artigo 24, consonte os termos do escrito asinado con data do 10 de setembro de 2021 pola representación do referido órgano e polas organizacións sindicais e do acordo do Pleno do Consello de Contas de Galicia do 6 de outubro do 2021. De acordo con todo o indicado, RESOLVO: 1. Inscribir a modificación do convenio colectivo do Consello de Contas de Galicia no rexistro de convenios e acordos colectivos de traballo da Comunidade Autónoma de Galicia.2. Remitir a referida modificación ao Boletín Oficial da provincia da Coruña para a súa publicación. A Coruña, 3 de decembro de 2021 A xefa territorial Judit Fontela Baró Engádese un novo apartado no artigo 24, letra b), coa redacción seguinte: 4.- Complemento de carreira. O persoal laboral fixo, ao acreditar dous anos de servizos efectivos como persoal laboral fixo en postos de traballo de carácter laboral, terá dereito á percepción dun complemento de carreira que percibirá en 12 mensualidades e serán as mesmas establecidas para os empregados públicos da Administración xeral da Comunidade Autónoma de Galicia, actualizándose anualmente coa porcentaxe de incremento que para a retribución do persoal laboral ao servizo da Comunidade Autónoma de Galicia se fixe nas sucesivas leis de orzamentos. En relación co persoal laboral este complemento ten efectos económicos dende o 1 de xaneiro de 2021 para o persoal que, reunindo os requisitos esixidos para o efecto, estea a prestar os seus servizos no Consello de Contas á data de aprobación deste acordo e consolidarase para os exercicios 2021 e seguintes. Os importes iniciais correspondentes ao exercicio 2021, veranse incrementados nas seguintes cantidades mensuais: Grupo III/Condutor: 94,62 euros Grupo IV/Conserxe: 80,31 euros Grupo V/ordenanza: 64,89 euros